CELEX: 32007R1545
Language: sk
Date: 2007-12-20 00:00:00
Title: Nariadenie Komisie (ES) č. 1545/2007 z  20. decembra 2007 , ktorým sa stanovuje dodatočné množstvo trstinového cukru s pôvodom zo štátov AKT a Indie na dodávky do rafinérií v lehote od 1. októbra 2007 do 30. septembra 2008

21.12.2007   
            
            
               SK
            
            
               Úradný vestník Európskej únie
            
            
               L 337/67
            
         
      NARIADENIE KOMISIE (ES) č. 1545/2007
   z 20. decembra 2007,
   ktorým sa stanovuje dodatočné množstvo trstinového cukru s pôvodom zo štátov AKT a Indie na dodávky do rafinérií v lehote od 1. októbra 2007 do 30. septembra 2008
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1), a najmä na jeho článok 29 ods. 4 druhý pododsek,
   keďže:
   
               (1)
            
            
               V článku 29 ods. 4 nariadenia (ES) č. 318/2006 sa ustanovuje, že počas hospodárskych rokov 2006/2007, 2007/2008 a 2008/2009 sa s cieľom zabezpečiť adekvátne dodávky pre rafinérie Spoločenstva pozastavuje uplatňovanie dovozného cla na dodatočné množstvo dovezeného surového trstinového cukru s pôvodom zo štátov uvedených v prílohe VI k uvedenému nariadeniu.
            
         
               (2)
            
            
               Toto doplnkové množstvo sa vypočíta v súlade s článkom 19 nariadenia Komisie (ES) č. 950/2006 z 28. júna 2006, ktorým sa na hospodárske roky 2006/2007, 2007/2008 a 2008/2009 ustanovujú vykonávacie opatrenia na dovoz a rafináciu produktov zo sektora cukru v rámci určitých colných kvót a preferenčných dohôd (2) na základe bilancie odhadu dodávok surového cukru pre Spoločenstvo. Z bilancie hospodárskeho roku 2007/2008 vyplýva potreba dovozu dodatočného množstva surového cukru v takom množstve, aby sa uspokojili potreby rafinérií Spoločenstva.
            
         
               (3)
            
            
               Na zabezpečenie toho, aby rafinérie v Spoločenstve mali dostatočnú zásobu surového cukru na naplnenie potreby svojich tradičných dodávok, by sa dodatočné množstvo malo rozdeliť medzi príslušné tretie krajiny tak, aby sa zaistila celková dodávka. V prípade Indie sa považuje za vhodné ponechať pôvodné množstvo 10 000 ton. Pokiaľ ide o potrebu zvyšných dodávok, stanoví sa celkové množstvo pre štáty AKP, ktoré sa kolektívne rozhodli zaviesť medzi sebou postupy na prideľovanie množstiev s cieľom zaistiť vhodné dodávky pre rafinérie.
            
         
               (4)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre cukor,
            
         PRIJALA TOTO NARIADENIE:
   Článok 1
   V lehote od 1. októbra 2007 do 30. septembra 2008 sa dodatočné množstvo surového trstinového cukru na rafináciu, na ktoré sa vzťahuje číselný znak KN 1701 11 10, podľa článku 29 ods. 4 nariadenia (ES) č. 318/2006 určuje takto:
   
               a)
            
            
               70 000 ton cukru vyjadrených v bielom cukre, s pôvodom zo štátov uvedených v prílohe VI k nariadeniu (ES) č. 318/2006 okrem Indie;
            
         
               b)
            
            
               10 000 ton cukru vyjadrených v bielom cukre, s pôvodom z Indie.
            
         Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. decembra 2007
      
         
            Za Komisiu
         
         Mariann FISCHER BOEL
         
         
            členka Komisie
         
      
   
   
      (1)  Ú. v. EÚ L 58, 28.2.2006, s. 1. Nariadenie naposledy zmenené a doplnené nariadením (ES) č. 1260/2007 (Ú. v. EÚ L 283, 27.10.2007, s. 1).
   
      (2)  Ú. v. EÚ L 178, 1.7.2006, s. 1. Nariadenie naposledy zmenené a doplnené nariadením (ES) č. 371/2007 (Ú. v. EÚ L 92, 3.4.2007, s. 6).